b'\n_START_ARTICLE_\nKralj Min\n_START_PARAGRAPH_\nKralj Min je glavni knji\xc5\xbeevni junak dela Ure kralja Mina, ki ga je leta 1996 napisala Bina \xc5\xa0tampe \xc5\xbdmavc.\n_START_SECTION_\nVsebina dela\n_START_PARAGRAPH_\nV son\xc4\x8dni de\xc5\xbeeli je \xc5\xbeivel mogo\xc4\x8den kralj Min. Nekega ve\xc4\x8dera je sanjal o podivjanih urah in se ves poten prebudil ravno v trenutku, ko so ure udarile enajsto uro pono\xc4\x8di. Urar\xc4\x8dku je ukazal, naj ustavi petje kraljevih ur. Bolj kot bitje ur pa je kralja motila njegova minljivost. Opa\xc5\xbeal je, da njegova brada postaja vedno bolj siva, za\xc4\x8del je hrepeneti po mladosti in ve\xc4\x8dnosti in de\xc5\xbeeli, kjer se ne bi starali. Na dvor je poklical \xc4\x8carovnika in mu ukazal, naj za\xc4\x8dara, da bo njegova brada spet \xc4\x8drna in da naj za\xc4\x8dara \xc4\x8das. Toda \xc4\x8carovnik \xc4\x8dasa je bil mogo\xc4\x8dnej\xc5\xa1i od kraljevega \xc4\x8carovnika. Nato se je domislil, da bi lahko ure privili tako, da bi tekle prepolovljeno. Urar\xc4\x8dek je vsem uram privil mehanizem tako, da so odslej tekle po prepolovljenem \xc4\x8dasu. Sprva je kralj Min bil zelo zadovoljen, saj je mislil, da je ukanil \xc4\x8das. Toda nastopile so \xc5\xa1e ve\xc4\x8dje te\xc5\xbeave. Na zajtrk je \xc4\x8dakal predolgo, hrana se je kuhala predolgo in je zato bila popolnoma neu\xc5\xbeitna, na lov so se odpravili prepozno in zaradi vro\xc4\x8dine niso ni\xc4\x8desar ujeli. Na dvoru pa so kralja Mina pri\xc4\x8dakale kraljeve dol\xc5\xbenosti. Tur\xc5\xa1ki general, indokinska princesa in angle\xc5\xa1ki lord so se kralju prito\xc5\xbeili zaradi strategije goljufivih ur, saj je odtlej vse \xc5\xa1lo narobe. Na dvor pa je prispelo \xc5\xa1e kup raznih prito\xc5\xbeb, zato je kralj ukazal Urar\xc4\x8dku, naj ure uglasi po starem. Medtem, ko se je Urar\xc4\x8dek lotil uravnavanja mehanizmov, je kralj utonil v globok spanec. Sanjal je, da je na semenju zamenjal zakladnico kraljevih draguljev za zakladnico \xc4\x8dasa in tako v goljufiji izgubil svoje premo\xc5\xbeenje. Zadihan se je zbudil in Urar\xc4\x8dek mu je svetoval, naj neha misliti na zlate \xc4\x8dase in naj si osre\xc4\x8di sedanji \xc4\x8das. Tako se je kralj Min odlo\xc4\x8dil, da bo osre\xc4\x8dil druge ter podaril po tri rde\xc4\x8de dragulje vsem, ki so jih onesre\xc4\x8dile in o\xc5\xa1kodovale njegove upo\xc4\x8dasnjene ure. Tako je osre\xc4\x8dil veliko ljudi, s tem pa je osre\xc4\x8dil tudi sebe.\n_START_SECTION_\nNekaj o avtorici dela\n_START_PARAGRAPH_\nBina \xc5\xa0tampe \xc5\xbdmavc se je rodila Celju, 4. oktobra 1951. Po maturi na gimnaziji v Celju je \xc5\xa1tudirala primerjalno knji\xc5\xbeevnost in literarno teorijo na FF v Ljubljani. Kot absolventka je pet let pou\xc4\x8devala sloven\xc5\xa1\xc4\x8dino in na \xc5\xa1oli, kjer je pou\xc4\x8devala, za\xc4\x8dela z otro\xc5\xa1kim gledali\xc5\xa1\xc4\x8dem. V trinajstih letih je z majhnimi in ve\xc4\x8djimi otroki ugledali\xc5\xa1\xc4\x8dila prakti\xc4\x8dno vso slovensko otro\xc5\xa1ko in mladinsko poezijo. Za potrebe tega gledali\xc5\xa1\xc4\x8da so nastale tudi njene prve pesmi, zgodbe in dramski teksti za otroke in mladino, ki jih je tudi sama re\xc5\xbeirala. Pisala je seveda \xc5\xbee mnogo prej. Poezijo za odrasle je objavljala najprej v gimnazijskem glasilu Brsti\xc4\x8di, pozneje v Dialogih, Mentorju, Obrazih.\n_START_SECTION_\nOznaka glavnega knji\xc5\xbeevnega junaka\n_START_PARAGRAPH_\nKralj Min je netipi\xc4\x8den knji\xc5\xbeevni lik. Obi\xc4\x8dajno so kralji v mladinski knji\xc5\xbeevnosti odlo\xc4\x8dni, samozavestni, samostojni in ne potrebujejo nasvetov svojih podlo\xc5\xbenikov za vladanje. Kralj Min pa je preobremenjen s staranjem in zlatimi \xc4\x8dasi, ki so \xc5\xbee minili, v svoji zmedenosti se nenehno obra\xc4\x8da na Urar\xc4\x8dka in sku\xc5\xa1a postati lovec na \xc4\x8das. Tako se v bitki s \xc4\x8dasom obrne na \xc4\x8carovnika, Urar\xc4\x8dka in sku\xc5\xa1a z njuno pomo\xc4\x8djo najti u\xc4\x8dinkovito sredstvo proti minljivosti, vse dokler sam ne pride z Urar\xc4\x8dkovo pomo\xc4\x8djo do spoznanja, da je nesmiselno pokopavati izgubljeni \xc4\x8das in da si moramo osre\xc4\x8diti \xc4\x8das, ki nam je na voljo. Tako zgodba dobi tudi svoj nauk, ki je lahko vodilo mladim bralcem.'